text: Op syn eyghen Voys: Als hier nae volghet.
  
  
  
  
  HEt syn doch Salich alle die,
  Int recht Gheloove Wand'len hier
  In GOdes Wet des HEEren,
  Sy zijn oock Salich al die zijn
  Tuych'nis voor Ooghen hebben fijn,
  Van Herten die begeeren.
  Want alle die Quaetdoenders sind,
  En Wand'len niet als Godes Kind',
  Noch op syn Wech Vol Trouwen
  
  
  
  
  Ach HEEre Godt van Hemelrijck,
  Ghy hebt gheboden vlijtelijck
  All' dijn Ghebood' te houwen.
  
  2.	O GOdt dat alle t'Leven mijn
  Ghestelt wort nae t'Behaghen dijn,
  Dijn Rechten al te houwen.
  Dan sal ick niet ter schanden gaen
  Wanneer ick vlijtelijck sie aen
  All' dijn Ghebood' vol Trouwen.
  So danck ick dy van Herten meed'
  Van t'Recht uwer Rechtveerdicheet
  Twelck ghy my leert met Maten.
  Want dijn Recht wil ick houden wel,
  Met dijn Ghenaed' coemt tot my snel,
  Wilt my niet heel verlaten.
  
  3.	Waer betert nu een Jong'ling tzaert
  Syn Wech? Dan als hy hem bewaert
  Nae uwe Woorden allen.
  Ick heb met gantscher Herten vliet
  Heer dy ghesocht, dies laet my niet
  Van dijn Gheboden vallen.
  Want ick heb uwe Woorden fijn
  
  Verborghen in dat Herte mijn,
  Op dat ick voor dy HEERE
  Niet sondighe, Ghelooft zijt ghy
  Door dijn Ghenaed' en goetheyt my
  Al uwe Rechten Leere.
  
  4.	Nu heb ick met de Lippen mijn
  Die Rechten al van v mont fijn
  Vertelt, en Roemts Alomme.
  Jae, in den Wech uws Tuychnis (Heer)
  Met Lust te wand'len heb ick meer
  Dan s'Werelts Rijckedomme.
  Wat ghy beveelt spreeck ick Alleyn,
  Want Menschen Leer en is niet reyn,
  Ick sie op uwen Pade.
  Nae uwen Rechten Lust my (siet)
  Dijn Woort wil ick vergeten niet
  Gheeft my maer dijn Ghenade.
  
  5.	Help Heer Godt desen dijnen Knecht
  Dat ick mach Leven nae dijn Recht,
  End houden dijne Woorden.
  Doet op mijn Ooghen dat ick Claer
  Mach sien de groote Wonder daer,
  Dijns Wets aen allen Oorden.
  Ick ben doch nu een Gast op Eerd,
  En Bidt dat niet verborghen weerd
  Voor my uwe Gheboden.
  Mijn Siele (van t'Verlanghen groot
  Dat ick nae dijne Rechten goet
  Heb altijdt} wort Onvroede.
  
  6.	Den Stouten schelt ghy hier All'gaer
  Vervloeckt syn sy oock al die daer
  Aen dijn Gheboden feelen,
  Keert aff van my die schand' en smae,
  Want uwe Tuychnis coem ick nae,
  En doese niet Verheelen.
  Die Vorsten Raden teghen my,
  Maer uwen Knecht die houdt hem vry
  Aen dijne Woorden bloote,
  So heb ick grooten Lust ter Handt
  Aen dijn Ghetuychenissen, want
  Sy syn mijn Raedts ghenooten.
  
  7.	Mijn Siele leydt int stoff der Eerd,
  Maeckt dat ick Leeff end salich weerd,
  Nae uwen Woorde HEEre,
  Ick heb bekent die Weghen mijn,
  So Antwoort end Verhoort ghy fijn,
  Dijn Rechten ghy my Leere.
  Den rechten Wech wijst my doch an
  (Heer) dijns Bevels, so wil ick dan
  Van dijne Wond'ren saghen.
  Mijn Siel vreest van Benautheyt gaer
  Sterckt my in dijne Woorden Claer,
  Heer Godt verhoort mijn Claghen.
  
  8.	Den valschen Wech neemt ver' van my
  Verleent my die Ghenaed' daer by
  Nae dijne Wet te Leven.
  Den rechten Wech heb ick Vercoor'n,
  End heb Vergeten noch Verloor'n
  
  Dijn Oordeelen daer neven,
  Ick hanghe dijn Tuychnissen an,
  End Bid' O Heer, en laet my dan
  Doch niet te schanden werden.
  Ick Loop den Wech dijner Ghebodt
  Ghy hebt ghetroost O HEEre Godt
  Mijn Hert al hier op Aerden.